אלדד קובלנץ, מנהל תחנת הרדיו גלגל"צ, הודיע על עזיבתו את התחנה. החל בספטמבר עתיד קובלנץ לשמש כסמנכ"ל פרוגרמינג בערוץ 10. במסגרת התפקיד יהיה אחראי על לוחות השידורים של הערוץ, כמו גם על נושאי פרומו ואסטרטגיה.
קובלנץ החל את דרכו כחייל בגלי צה"ל ושימש כעורך מוסיקלי בתחנה בשירותו הצבאי הסדיר. ב-1996 הוא מונה למנהל גלגל"צ ויישם תפישת שידורים חדשה, שבמסגרתה עבר הקו המוסיקלי של התחנה להתמקד במוסיקה פופולרית והופחתה כמות המלל בשידורים.
כמו כן, נחשב קובלנץ לאבי שיטת ה"פלייליסט" (השמעת שירים על פי רשימה קבועה), שבעקבותיה התעוררה נגדו במשך השנים ביקורת אישית חריפה; מנגד, הוא נחשב למי שהוביל את התחנה להצלחה חסרת תקדים מבחינת שיעורי האזנה.
מגלי צה"ל נמסר בתגובה: "קובלנץ עמד בראש תחנת השידור גלגל"צ במשך עשר שנים ובתקופת כהונתו נהפכה התחנה למואזנת ביותר בקרב חיילים, צעירים ובני נוער. אלדד הודיע למפקד גל"צ, אבי בניהו, לפני כמה שבועות על המשא ומתן המתנהל עם ערוץ 10. הוא יסיים את תפקידו בתחנה בעוד כחודש ובקרוב ימונה לו מחליף".
מערוץ 10 נמסר: "קובלנץ הוא מנהל מוכשר ואיש תוכן מבריק, והצטרפותו היא צעד מבורך לערוץ". קובלנץ העדיף לא להגיב.